Factio operaria socialistarum nationalium Germanica
Factio operaria socialistarum nationalium Germanica (Theodisce: Nationalsozialistische Deutsche Arbeiterpartei), vel primis nominum litteris NSDAP, fuit factio politica, quae Germaniam duodecim annos (1933–1945) rexit. Dux factionis fuit Adolfus Hitler, qui cum impetum in Poloniam faceret secundum bellum mundanum commovit. Constat factiosos consociosque huius factionis atrocissima scelera contra iura humana perpetrasse, praecipue immani interemptione Iudaeorum, quam via ac ratione peragebant. Ideologia nazistica socialismus nationalis vocatur. Factiosi se ipsi socialistas nationales appellabant, cum ab aliis brevius et plerumque contemptim Nazii appellarentur.